Frá fundi í landssambandi veiðifélaga . Náttúruverndarsamtök Íslands , Náttúruverndarfélagið Laxinn lifi , Verndarsjóður villtra laxastofna ( NASF ) , umhverfissjóðurinn Icelandic Wildlife Fund , Landssamband veiðifélaga og Stangaveiðifélag Reykjavíkur , hafa ásamt sex eigendum laxveiðiréttar sent kvörtun til Eftirlitsstofnunar EFTA ( ESA ) vegna nýlegrar skyndilagabreytingar á lögum um fiskeldi . Þetta kemur fram í tilkynningu frá Náttúruverndarsamtökum Íslands . bb.is hefur ekki borist tilkynningin þrátt fyrir óskir þar um . Fréttir um kvörtunina hafa birst á RUV og mbl.is . Útdráttur er birtur á vef landssambands veiðifélaga . Þar segir að kærendur telji „ að með lögunum sé kæruréttur tekinn af almenningi og þannig brotið á EES samningi , þá sé gengið framhjá rétti umhverfissamtaka og almenningi til að koma að ákvörðunum sem varða umhverfið þegar bráðabirgðaleyfi voru veitt . “ Þá segir að 15 þúsund manns standi að baki kvörtunum þegar tekið er tillit til þess að Landvernd hafi þegar sent sams konar erindi til ESA . Loks kemur fram á vef landssambands veiðifélaga að „ Í tillkynningu frá hópnum kemur fram að hann undirbúi jafnframt kvörtun til eftirlitsnefndar með framkvæmd Árósarsamningsins , þá fyrstu frá Íslandi . Hópurinn telji að stjórnvöld meti lítils lýðræðislegt hlutverk umhverfisverndarsamtaka og skuldbindingar sínar gagnvart grundvallarstoðum Árósarsamningsins . “